google/wiki40b huggingface dataset:
Αλί Αμπντουλάχ Σαλέχ

Πολιτική άνοδος

Γεννήθηκε στις 21 Μαρτίου του 1942. Ήταν Πρόεδρος της Βόρειας Υεμένης από το 1978 μέχρι το 1990 και έγινε Πρόεδρος του ενιαίου κράτους στις 22 Μαΐου του 1990. Έγινε ο πρώτος απευθείας εκλεγμένος Πρόεδρος το 1999, με 91,2% των ψήφων. Με δημοψήφισμα, το 2001 η προεδρική θητεία του παρατάθηκε κατά 7 έτη. Παράλληλα συστάθηκε συμβούλιο από ειδικούς με νομοθετική εξουσία και 111 μέλη. Εξαιτίας της κίνησης αυτής το Freedom House κατέταξε πιο χαμηλά την Υεμένη από 5 σε 6 αναφορικά με τις πολιτικές ελευθερίες.

Επανεκλογή με τραγωδία

Τον Ιούλιο του 2002 ο Σαλέχ ανακοίνωσε ότι δε θα ήταν υποψήφιος στις επόμενες προεδρικές εκλογές. Ωστόσο, τον Ιούνιο του 2006 άλλαξε τη γνώμη του και αποδέχτηκε το χρίσμα για να είναι υποψήφιος του κόμματος GPC.
Στις 12 Σεπτεμβρίου του 2006, τουλάχιστον 51 άτομα ποδοπατήθηκαν μέχρι θανάτου και περισσότεροι από 230 τραυματίστηκαν σε στάδιο της Υεμένης όπου πραγματοποιούσε προεκλογική συγκέντρωση ο πρόεδρος Σαλέχ. Το περιστατικό στην περιοχή Ιμπ, 192 χιλιόμετρα νότια της πρωτεύουσας Σαναά, σημειώθηκε λίγα λεπτά αφότου ο πρόεδρος ολοκλήρωσε την ομιλία του και αναχώρησε από το στάδιο όπου είχαν συγκεντρωθεί περίπου 100.000 άνθρωποι.
Πολλοί είχαν μείνει έξω από το στάδιο πριν αρχίσει η συγκέντρωση και όταν οι πόρτες άνοιξαν προσπάθησαν να εισέλθουν, θεωρώντας ότι ο πρόεδρος συνεχίζει την ομιλία, με αποτέλεσμα πολλοί από αυτούς να ποδοπατηθούν. ο Σαλέχ επανεξελέγη με ποσοστό 77,2%, στις 20 Σεπτεμβρίου του 2006. Από την τελική καταμέτρηση των ψήφων προέκυψε ότι ο αντίπαλός του, Φαϊζάλ μπίν Σαλμάν, συγκέντρωσε ποσοστό 21,8% στις προεδρικές εκλογές.  Ο Σαλέχ ορκίστηκε πρόεδρος για μια ακόμη θητεία στις 27 Σεπτεμβρίου.

Εξέγερση 2011

Ο Σαλέχ ήρθε αντιμέτωπος με μία μεγάλη εξέγερση του λαού το 2011. Στις 2 Φεβρουαρίου 2011 ανακοίνωσε την παραίτησή του σε ισχύ το 2013. Αργότερα, στις 23 Απριλίου 2011, ανακοίνωσε την προθυμία του να παραιτηθεί με αντάλλαγμα να του δοθεί ασυλία και να μην παραπεμφθεί σε δίκη. Στις 18 Μαΐου 2011 συμφώνησε να υπογράψει συμφωνία με την αντιπολίτευση, υπαινισσόμενος ότι θα υπέβαλλε την παραίτησή του σε έναν μήνα. Ωστόσο, αργότερα αθέτησε την δέσμευσή του.
Στις 3 Ιουνίου ο Σαλέχ τραυματίστηκε σε επίθεση με χειροβομβίδα που εκτοξεύτηκε με ρουκέτα στην προεδρική του κατοικία. Την επομένη μετήχθη σε στρατιωτικό νοσοκομείο στην Σαουδική Αραβία όπου υποβλήθηκε σε θεραπεία. Υπηρεσιακός πρόεδρος ανέλαβε στη θέση του Σαλέχ ο αντιπρόεδρος Αμπντ αλ-Ραμπ Μανσούρ αλ-Χαντί.
Γιάννης Κούρος

Αθλητική σταδιοδρομία

Άρχισε τα ποιήματα και τις μελωδίες του στην ηλικία των δώδεκα ετών. Κατά τη διάρκεια της φοίτησης του στο γυμνάσιο, πήρε  μαθήματα στη βυζαντινή και ευρωπαϊκή μουσική. Από δεκαέξι ετών ξεκίνησε τον αθλητισμό και έως σήμερα έχει καταρρίψει τουλάχιστον 160 παγκόσμια ρεκόρ. Έχει ασχοληθεί  επίσης με τη μουσική, τη λογοτεχνία, την ποίηση και το τραγούδι, όπου συνθέτει και ερμηνεύει ο ίδιος. 
Το 1990 μετανάστευσε στην Αυστραλία, και το 1993 πήρε την αυστραλιανή υπηκοότητα. Το Μάρτιο του 1993 στο Antipodes Festival της Μελβούρνης, κέρδισε το πρώτο βραβείο στίχου για το ποίημα "Χρώμα, ποιο χρώμα;". Το 1983 τρέχει το 1ο Σπάρταθλον, όπου τερματίζει 3 ώρες και 15 λεπτά μπροστά από το δεύτερο δρομέα. Το 2000 το νομαρχιακό διαμέρισμα της Αττικής σε μια τελετή τον έχρισε ως πρεσβευτή του ελληνισμού. Έχει κερδίσει το Σπάρταθλον συνολικά τέσσερις φορές (1983, 1984, 1986, 1990), επιδόσεις οι οποίες τον καθιστούν μοναδικό διεθνώς.
Το 2005 και το 2011 πραγματοποίησε τον Φειδιππίδειο Άθλο, δηλαδή διέσχισε τη διαδρομή του αρχαίου Αθηναίου ημεροδρόμου Φειδιππίδη: "Αθήνα-Σπάρτη-Αθήνα".
Τρεμπίνιε

Το Τρεμπίνιε (Σερβικά Κυριλλικά: Требиње) είναι ο νοτιότερος δήμος και πόλη στην Βοσνία και Ερζεγοβίνη. Βρίσκεται στην Ανατολική Ερζεγοβίνη, και αποτελεί μέρος της Σερβικής Δημοκρατία της Βοσνίας. Σύμφωνα με την απογραφή του 2013, είχε πληθυσμό 31.433 κατοίκων. Ο ποταμός Τρεμπίσνιτσα ρέει μέσα από την καρδιά της πόλης. Η παλιά πόλη του Τρεμπίνιε χρονολογείται από την Οθωμανική περίοδο, και περιλαμβάνει την γέφυρα Αρσλανάγκιτς. 

Γεωγραφία

Η πόλη βρίσκεται στην κοιλάδα του ποταμού Τρεμπίσνιτσα, στις πρόποδες του Λέοταρ. Επίσης, απέχει περίπου 30 χιλιόμετρα από το Ντουμπρόβνικ, στην κροατική ακτή. Υπάρχουν διάφοροι μύλοι κατά μήκος του ποταμού, καθώς και αρκετές γέφυρες. Τρεις από αυτές βρίσκονται στο Τρεμπίνιε, περιλαμβάνοντας την γέφυρα Αρσλάναγκιτς, χτισμένη την Οθωμανική περίοδο. Το Τρεμπίνιε είναι γνωστό ως "η πόλη του ήλιου και πλατάνων", και λέγεται ότι είναι μία από τις πιο όμορφες πόλεις στην Βοσνία και Ερζεγοβίνη. Η πόλη είναι το οικονομικό και πολιτιστικό κέντρο της περιοχής της Ανατολικής Ερζεγοβίνης.

Οικισμοί

Οι οικισμοί που αποτελούν τον δήμο του Τρεμπίνιε είναι οι εξής: Αραντζέλοβο, Αρμπανάσκα, Αρσλανάγκιτσα Μοστ, Μπαόνινε, Μπέγκοβιτς Κούλα, Μπίχοβο, Μπίγιελατς, Μπίγιογκραντ, Μπιότσι, Μποντίρογκε, Μπογκόγιεβιτς Σέλο, Μπορλόβιτσι, Μπράνι Ντο, Μπρόβα, Μπουντόσι, Μπουγκόβινα, Τσέροβατς, Τσβάριτσι, Ντέσιν Σέλο, Ντίκλιτσι, Ντιέντιτσι, Ντο, Ντομπρομάνι, Ντοντανοβίτσι, Ντολόβι, Ντομάσεβο, Ντόνια Κοτσέλα, Ντόνιε Τσίτσεβο, Ντόνιε Γκραντσάρεβο, Ντόνιε Βρμπνο, Ντόντζι Οράχοβατς, Ντράτσεβο, Ντράζιν Ντο, Ντριγιενγιάνι, Ντουμπλιάνι, Ντουμπότσανι, Ντούζι, Γκλαβίνιτσι, Γκοΐσινα, Γκόλα Γκλάβιτσα, Γκομιλιάνι, Γκόρνια Κοτσέλα, Γκόρνιε Τσίτσεβο, Γκόρνγιε Γκραντσάρεβο, Γκόρνγιε Βρμπνο, Γκόρνγι Οράχοβατς, Γκραμπ, Γκρμπέσι, Γκρμπίτσι, Γκρκάβτσι, Γκρμλιάνι, Χουμ, Γιάνγιατς, Γιάσεν, Γιασένιτσα Λουγκ, Γιάζινα, Γιουσίτσι, Κλικοβίτσι, Κλόμπουκ, Κονίσκο, Κορλάτι, Κοτέζι, Κοβάτσινα, Κράι, Κραϊκοβίτσι, Κρεμένι Ντο, Κρνιέβιτσι, Κουτσίτσι, Κούνια Γκλάβιτσα, Κούτινα, Λάπια, Λάστβα, Λοκβίτσε, Λόματσι, Λουγκ, Λούσνιτσα, Λιέκοβα, Λιούμποβο, Μάριτς Μετζίνε, Μεσάρι, Μιονίτσι, Μόρτσε, Μόσκο, Μρκονγίτσι, Μρνγίτσι, Νετσβιγιέτσε, Νεβάντα, Νικοντοβίτσι, Ογκράντε, Οράσιε Πόποβο, Οράσιε Ποβρς, Οράσιε Ζούμπτσι, Παρόισκα Νγίβα, Πετροβίτσι, Πιγιάβιτσε, Ποντοσόγιε, Ποντστρασίβιτσα, Ποντστιρόβνικ, Πόντβορι, Πολγίτσε Τσίτσεβο, Πολγίτσε Πόποβο, Πρχίνγιε Πριντβόρτσι, Πρόσγιεκ, Ράπτι Μπομπάνι, Ράπτι Ζούπτσι, Ράσοβατς, Σεντλάρι, Σκότσιγκρμ, Στάρο Σλάνο, Στρουγίτσι, Σαράνι, Στσένιτσα Λιουμπομίρ, Ταλέζα, Τοντορίτσι, Τρεμπιγιόβι, Τρεμπίνιε, Τούλι, Τούλιε, Τουράνι, Τούριτσα, Τουρμέντι, Τβρντος, Ούμπλα, Ουγκάρτσι, Ουκσίτσι, Ουσκόπλιε, Ουβιέτσα, Βελιτσάνι, Βέλια Γκόρα, Βλαντουσίτσι, Βλάκα, Βλασάτσε, Βλάσκα, Βόλουγιατς, Βρπόλιε Λιουμπομίρ, Βρπόλιε Ζάγκορα, Βούτσιγια, Ζάγκορα, Ζάβαλα, Ζγκόνιεβο, Ζάκοβο, Ζντριγιελόβιτσι, Ζέλιεβο και Ζούπα. 
Το Τρεμπίνιε είναι ο ένας από τους δύο δήμους που δημιουργήθηκαν από τον ομώνυμο Γιουγκοσλαβικό δήμο στην απογραφή του 1991. Ο άλλος είναι ο δήμος του Ράβνο στην Ομοσπονδία της Βοσνίας και Ερζεγοβίνης.
Κασιανά Συρίας

Τα Κασιανά ήταν αρχαία ελληνική πόλη στη Σελευκίδα της βορείου Συρίας.
Κατά τον Στράβωνα (16.2.10), ο οποίος είναι μοναδική πηγή των πληροφοριών μας για την πόλη αυτή, την αναφέρει ως την γενέτειρα του στασιαστή Σελευκίδη στρατηγού Διοδότου Τρύφωνος και ως ένα από τα φρούρια στο έδαφος της Απάμειας επί του ποταμού Αξιού (Ορόντη). Προσθέτει επίσης ότι τα Κασιανά, μαζί με τη Λάρισσα, τα Μέγαρα, την Απολλωνία και άλλες πόλεις, ήταν εξαρτημένη πόλη (περιοικίς) της Απάμειας. Ο ίδιος προσθέτει ότι αυτές οι πόλεις, οι οποίες έδιναν προμήθειες στον Τρύφωνα, ήταν υποτελείς στην Απάμεια.
Δεν γνωρίζουμε την ακριβή τοποθεσία των Κασιανών. Ίσως η πόλη να ιδρύθηκε από τη δυναστεία των Σελευκιδών για να τιμήσουν τον Δία Κάσσιο (στο όρος Κάσιον, το σημερινό ǧabal al-Aqra`), όπως και στη βορειότερη Διόσπολη. Άλλοι ερευνητές υποστηρίζουν ότι η ονομασία της πόλης προέρχεται από εξελληνισμό τοπικής ονομασίας.
Νικόλαος Σταυρίδης

Βιογραφία

Γιος του αγωνιστή και Μακεδονομάχου Δημητρίου Σταυρίδη, ασχολήθηκε από πολύ νέος με την δημοσιογραφία, εκδίδοντας (1923) την δισεβδομαδιαία εφημερίδα "Ελεύθερος Άνθρωπος", μαζί με τον Ιάκωβο Ζαγκαρόλα.
Ανέλαβε διευθυντής της "Δισεβδομαδιαίας εφημερίδας ακραιφνών φιλελευθέρων αρχών" "Αλήθεια", που εκδόθηκε το 1929. Λίγο αργότερα ακολούθησε νομικές σπουδές στο Πανεπιστήμιο των Αθηνών. Για πρώτη φορά ήταν υποψήφιος βουλευτής, έχοντας σημαίνοντα ρόλο στη Νεολαία των Φιλελευθέρων, το 1932.
Εξελέγη βουλευτής Σερρών με το Κόμμα Φιλελευθέρων το 1933. Απεβίωσε από φυματίωση, 3 ημέρες μετά την εκλογή του και μάλιστα την ημέρα των γενεθλίων του.
Γίγαντες πλακί

Ετυμολογία

Η ονομασία "Γίγαντες" είναι Ελληνικής προέλευσης, εξ' ου και τα "φασόλια γίγαντες". Οι γίγαντες πλακί είναι μεζές χορτοφαγικός αποτελούμενος από μεγάλα ξερά φασόλια (παραδοσιακά γνωστά ως "φασόλια γίγαντες", μια ποικιλία του Phaseolus Coccineous) μαγειρεμένα σε σάλτσα ντομάτας.

Μέθοδοι μαγειρέματος

Το πιάτο γίνεται από ξηρά λευκά φασόλια (φασόλια γίγαντες), ντομάτες, κρεμμύδια, ελαιόλαδο, μαϊντανό και ζάχαρι. Όταν δεν μπορούν να βρεθούν φασόλια γίγαντες, τότε δύνανται να αντικατασταθούν από μεγάλα φασόλια ως κατάλληλα υποκατάστατά τους. Άλλα χορταρικά όπως σκόρδο, καρότα, κολοκυθάκια και σέλινο ή σέλερι χρησιμοποιούνται ενίοτε και ορισμένες επαρχιακές συνταγές προσθέτουν λουκάνικα ή καπνιστό χωριάτικο λουκάνικο κομμένο σε μικρούς κύβους.
Τα φασόλια μουσκεύονται (συνήθως από βραδύς) και εν συνεχεία βράζονται έως ότου μαλακώσουν, οπότε σουρώνονται και προστίθενται τα υπόλοιπα υλικά. Τα αρωματικά σοτάρονται ώστε να γίνουν σάλτσα και αναμειγνύονται με τα φασόλια. Κατόπιν, τα φασόλια ψήνονται στο φούρνο έως ότου η επάνω στρώση πάρει ένα ελαφρύ καφέ χρώμα. Το πιάτο σερβίρεται είτε θερμό είτε σε θερμοκρασία δωματίου.

Μέθοδοι σερβιρίσματος

Είναι ιδιαιτέρως δημοφιλές κατά τους φθινοπωρινούς και χειμερινούς μήνες. Οι γίγαντες συνήθως σερβίρονται σαν κύριο πιάτο με φέτα, ελιές και ψωμί ή σε θερμοκρασία δωματίου ως μέρος του μεζέ.
Παύλος Δελλαπόρτας

Βιογραφικά στοιχεία

Γεννήθηκε στα Κουβαλάτα  Ληξουρίου. Κατά το διάστημα 1921-1925 σπούδασε νομικά στο Πανεπιστήμιο Αθηνών. Αμέσως μετά, δικηγορούσε στο πρωτοδικείο Κεφαλλονιάς. Εισήλθε στο δικαστικό σώμα το 1931 και το 1933 διορίστηκε ειρηνοδίκης στον Παπάδο Γέρας Λέσβου, θέση στην οποία παρέμεινε μέχρι το 1938. Υπηρέτησε ως πρωτοδίκης στο Γύθειο (1945 - 1946) και την Ζάκυνθο (1947 - 1951) και ως εισαγγελέας πρωτοδικών στο Μεσολόγγι. Το 1961 έγινε εισαγγελέας εφετών στη Θεσσαλονίκη. Από την θέση αυτή αναμείχθηκε το 1963 στην υπόθεση Λαμπράκη, καθώς είχε τη γενική εποπτεία των ανακρίσεων, που διεξάγονταν από τον ανακριτή Χρήστο Σαρτζετάκη και τους εισαγγελείς Δημήτριο Παπαντωνίου και Νίκο Αθανασόπουλο. Μαζί με τον Σαρτζετάκη αντιστάθηκαν στις πιέσεις του τότε εισαγγελέα του Αρείου Πάγου, Κωνσταντίνου Κόλλια, να κλείσει γρήγορα και χωρίς έρευνα η υπόθεση. Αργότερα στην δίκη ως εισαγγελέας έδρας πρότεινε την καταδίκη των περισσοτέρων, πρόταση που δεν έγινε δεκτή από το δικαστήριο. Με τον ερχομό της Χούντας των Συνταγματαρχών εκδιώχθηκε μαζί με άλλους είκοσι εννέα από το δικαστικό σώμα με απόφαση της τότε κυβέρνησης (1968). Μετά την πτώση της χούντας επανήλθε στην υπηρεσία και προβιβάστηκε στο βαθμό του επίτιμου εισαγγελέα Εφετών, με τον οποίο και συνταξιοδοτήθηκε λόγω ορίου ηλικίας. 
Είχε συγγράψει δύο βιβλία αυτοβιογραφικού χαρακτήρα: το σημειωματάριο ενός Πιλάτου (1978, εκδόσεις Θεμέλιο) και το Λιθάρι του Σισύφου (1981, εκδόσεις Θεμέλιο)
Απεβίωσε στην Αθήνα το 1980. Ήταν παντρεμένος και είχε αποκτήσει δύο παιδιά, ανάμεσά τους την Αικατερίνη Δελλαπόρτα, διευθύντρια επί σειρά ετών του Βυζαντινού και Χριστιανικού Μουσείου.
Χρήστος Σιμορέλης

Βιογραφία

Στις ελληνικές εκλογές του Ιανουαρίου 2015, εξελέγη στο ελληνικό κοινοβούλιο με το ψηφοδέλτιο του ΣΥΡΙΖΑ στην εκλογική περιφέρεια Τρικάλων. Στις εκλογές του 2019 κέρδισε 6.965 ψήφους, ωστόσο βγήκε τρίτος στο κόμμα του και δεν επανεξελέγη βουλευτής.
Η Αγία Γραφή, Τα Ιερά Κείμενα Μεταφρασθέντα εκ των Θείων Αρχετύπων

Ιστορικό

Η μετάφραση αυτή άρχισε το 1831 από τον Ορθόδοξο αρχιμανδρίτη και καθηγητή του Εθνικού Πανεπιστημίου Αθηνών Νεόφυτο Βάμβα με τη βοήθεια και άλλων μελετητών. Η πλήρης μετάφρασή του δημοσιεύθηκε το 1850. Δεδομένου ότι η Ελληνική Ορθόδοξη Εκκλησία δεν θα τον υποστήριζε, συνεργάστηκε με τη Βρετανική και Ξένη Βιβλική Εταιρία (BFBS) στη δημοσίευση και την κυκλοφορία της μετάφρασης.
Οι Ευαγγελικές και Πεντηκοστιανές εκκλησίες της Ελλάδας, παραδοσιακά χρησιμοποιούν την Νεοελληνική Μετάφραση.
Σήμερα η Νεοελληνική Μετάφραση κυκλοφορεί από την Ελληνική Βιβλική Εταιρία σε διάφορες εκδόσεις. Η βασική έκδοση αριθμεί 1.102 σελίδες και χιλιάδες παραπομπές.
Στυλιανός Κιτριλάκης

Βιογραφία

Γεννήθηκε στην Αθήνα το 1896 και τέλειωσε την Στρατιωτική Σχολή Ευελπίδων και την Ανωτέρα Σχολή Πολέμου.  Έλαβε μέρος σε όλους τους μεγάλους πολέμους, όπως στη Μικρασιατική Εκστρατεία και στον Πρώτο Παγκόσμιο Πόλεμο. Στις 17 Σεπτεμβρίου 1941 ανέλαβε επικεφαλής της αντιστασιακής οργάνωσης Όμηρος μαζί με τον αντισυνταγματάρχη Δόβα.
Το 1948 ανέλαβε διοικητής του Β΄ Σώματος Στρατού, ως το 1949. Πήρε μέρος στην επιχείρηση στο Γράμμο. Το 1952 διορίστηκε αρχηγός ΓΕΕΘΑ, ενώ ήταν Αντιστράτηγος. Αποστρατεύτηκε το 1954 και μετά την αποστρατεία του ήταν μέλος του συμβουλίου της ΔΕΗ.
Πέθανε από πνευμονικό οίδημα τον Απρίλιο του 1964 και κηδεύτηκε στην Αθήνα. Ήταν παντρεμένος με τη Μαρία Κοζάκη-Τυπάλδου και απέκτησαν 2 παιδιά.
Ζορζ Ατς

Βιογραφία

Αγωνιζόμενος ως τερματοφύλακας, πέρασε από τις Ρεντ Σταρ και Λιλ, ομάδα με την οποία κατέκτησε το νταμπλ Κύπελλο-Πρωτάθλημα το 1946, την Ρεν, την Σταντ Φρανσαί, προτού επιστρέψει, εκ νέου, στην Ρεντ Σταρ. 
Υπέγραψε, στη συνέχεια, στην ΑΖ Οσέρ, η οποία αγωνιζόταν στην Ντιβιζιόν Ντ'Ωνέρ ως παίκτης-προπονητής. Με την Οσέρ κατέκτησε τον τίτλο του πρωταθλητή της DH το 1952, έναν τίτλο που, τελικώς, όμως, της αφαιρέθηκε εντός των δικαστικών αιθουσών.
Γκόρντον Μπάιναϊ

Πρώτα χρόνια και σπουδές

Γεννήθηκε στο Σέγκεντ (Szeged) στις 5 Μαρτίου του 1968. Μεγάλωσε στην Μπάγια της Ουγγαρίας (Baja) και σπούδασε στο τμήμα Διεθνών Σχέσεων του Οικονομικού Πανεπιστημίου της Βουδαπέστης το 1991 . Στα τέλη της δεκαετίας του 1980 είχε αναπτύξει πολιτική δράση στους κόλπους της σπουδαστικής νεολαίας και έγινε πρόεδρος της ανεξάρτητης φοιτητικής επιτροπής.

Επιχειρηματική καριέρα

Έπειτα από την απόκτηση του Μάστερ του, ο Μπάιναϊ ανέπτυξε επιχειρηματική δραστηριότητα και εργάστηκε στην αρχή στην Creditum Financial Consulting Ltd και το 1993 στην Ευρωπαϊκή Τράπεζα για την Ανασυγκρότηση και την Ανάπτυξη στο Λονδίνο. Μετά δραστηριοποιήθηκε στην Eurocorp International Finance Ltd και από το 1995 ως το 2000 ανέλαβε διευθύνων σύμβουλος της CA IB Securities Co.Τα επόμενα χρόνια ανέλαβε πολλά διευθυντικά πόστα σε διάφορες εταιρείες. Ψηφίστηκε ως ο "νέος μάνατζερ της χρονιάς" το 2003, από τον Εθνικό Οργανισμό Μάνατζερ. Μετά την εκκαθάριση της εταιρείας Hajdú-Bet, του ασκήθηκε έντονη κριτική. Το 2005 έγινε πρόεδρος της Budapest Airport Α.Ε. και μέλος της επιτροπής επιθεωρητών στην Zwack Α.Ε.

Πολιτική καριέρα

Για πρώτη φορά διορίστηκε σε πολιτική θέση στην κυβέρνηση το 2006. Την 1η Ιουλίου ο πρωθυπουργός Γκιουρτσάνι τον κάλεσε να αναλάβει επικεφαλής του Γραφείου για την Εθνική Ανάπτυξη. Το 2007, μετά την αποχώρηση του SZDSZ από την κυβέρνηση συνασπισμού ανέλαβε υπουργεός στο νεοσύστατο χαρτοφυλάκιο για την Εθνική Οικονομική Ανάπτυξη.
Το Μάρτιο του 2009, ο πρωθυπουργός Γκιουρτσάνι ανακοίνωσε ότι θα παραδώσει την εξουσία σε ένα πρόσωπο που τυγχάνει μεγαλύτερης αποδοχής στα κόμματα του ουγγρικού κοινοβουλίου. Ο συνασπισμός των Ελευθέρων Δημοκρατών (SZDSZ) ήταν αντίθετος με τις περισσότερες υποψηφιότητες που προτάθηκαν από τους Ούγγρους Σοσιαλιστές, ωστόσο στις 30 Μαρτίου ο Μπάιναϊ πέτυχε να λάβει την υποστήριξη και των δύο κομμάτων. Στις 14 Απριλίου η κυβέρνηση του Γκιουρτσάνι κατέρρευσε έπειτα από πρόταση μομφής στο κοινοβούλιο και νέος πρωθυπουργός ανέλαβε ο Μπάιναϊ, παρότι μια μέρα πριν την εκλογή του η υποστήριξη των άλλων κομμάτων προς το πρόσωπό του ήταν μόλις 8%

Πρωθυπουργία

Ο Μπάιναϊ εξελέγη πρωθυπουργός από το κοινοβούλιο με 204 ψήφους υπέρ και 8 αποχές. Οι υπόλοιποι βουλευτές δεν ψήφισαν.
Δημήτριος Αργυρόπουλος

Βιογραφικά στοιχεία

Ο Δημήτριος Αργυρόπουλος γεννήθηκε στα μέσα του 18ου αιώνα στη Θεσσαλονίκη. Στα τέλη του 18ου αιώνα αποδήμησε στη Ρωσία και εργάστηκε εκεί ως διπλωμάτης, διαμένοντας στην Αγία Πετρούπολη. Μυήθηκε από νωρίς στη Φιλική Εταιρεία και ασχολήθηκε εντατικά με την προετοιμασία της Ελληνικής Επανάστασης. Οι Ρωσικές αρχές τον συνέλαβαν και τον φυλάκισαν για τις ενέργειές του σχετικά με την Ελληνική υπόθεση. Τελικά, αποφυλακίστηκε με τη μεσολάβηση του Ιωάννη Καποδίστρια. Αργότερα, διορίστηκε από τη Ρωσία, πρόξενος στο Ρωσικό προξενείο στο Γαλάτσι της Μολδοβλαχίας.

Πρωτεργάτης της Επανάστασης του 1821

Στις 21 Φεβρουαρίου του 1821, ο Δημήτριος Αργυρόπουλος, συνεργαζόμενος με τον Έλληνα αρχηγό της χωροφυλακής του Γαλατσίου, Βασίλειο Καραβία και το Δ. Αρβανιτάκη, κήρυξε την Ελληνική Επανάσταση του 1821. Ακολούθησε σφαγή της τοπικής Οθωμανικής φρουράς και κατάληψη της πόλης. Ο Δημήτριος Αργυρόπουλος ήταν αυτός που ούσιαστικά προετοίμασε το έδαφος για την έλευση του Αλέξανδρου Υψηλάντη και του Ιερού Λόχου στη Μολδοβλαχία, κηρύσσοντας την Επανάσταση και εξουδετερώνοντας τις Οθωμανικές φρουρές.
Αρκτική

Η Αρκτική και το φαινόμενο του θερμοκηπίου

Η Αρκτική την τελευταία 30ετία αντιμετωπίζει μείωση της έκτασης της λόγω του φαινομένου του θερμοκηπίου. Το 2009 ήταν μια καλή χρονιά για την Αρκτική καθώς οι ισχυρές χιονοπτώσεις είχαν αποτέλεσμα να αυξηθεί η μάζα της. Οι επιστήμονες υποθέτουν πως αν η θερμοκρασία στη Γη ανεβεί κατά 2 °C η Αρκτική θα εξαφανιστεί. Επίσης, εκφράζονται φόβοι ότι η υπερθέρμανση του πλανήτη θα αφήσει τον Αρκτικό Ωκεανό χωρίς πάγους μέσα στην επόμενη εικοσαετία,  και να απειληθούν ζώα όπως οι φώκιες και οι πολικές αρκούδες.
Φιλέας Θμούεως

Βίος

Ο Ευσέβιος Καισαρείας μας πληροφορεί πως αφού σταδιοδρόμησε σε διάφορα πολιτικά αξιώματα και «εν τοις κατά φιλοσοφίαν λόγοις», θα χειροτονηθεί επίσκοπος στην Θμούη περί το 300 μ.Χ. Στον διωγμό του Διοκλητιανού θα συλληφθεί, ( το 304), και μετά από μερικούς μήνες θα θανατωθεί, αφού προέβαλε ισχυρή και επιμονή  αντίσταση.

Συγγραφικό έργο

Ο Ευσέβιος μας πληροφορεί πως έχει γράψει δύο επιστολές: Προς Θμουΐτας, στην οποία αποτυπώνει τις συνθήκες κράτησής του, καταγράφει λεπτομερώς τα πολλά είδη βασανισμού-«αναδεικνύοντας το κείμενο σε σπουδαία πηγή της ιστορίας του μαρτυρίου»- και προβάλει παράλληλα τους μάρτυρες ως πρότυπα καρτερίας στα μαρτύρια, και Προς τον Μελίτιον Λυκοπόλεως η οποία αν και φαίνεται να έχει συνταχθεί από τέσσερις αιγύπτιους επισκόπους,μεταξύ αυτών και τον Φιλέα, αυτός πρέπει να είναι ο συντάκτης της. Με αυτήν διαφωνούν για πράξεις και παραλλέιψεις του σχετικά με την χειροτονία κληρικών εκτός των ορίων της επισκοπής του και επειδή δεν δεχόταν τους μετανοούντες πεπτωκότες. Στην λατινική απόδοσή της μας έχει σωθεί η πληροφορία πως ο Μελίτιος Λυκοπόλεως αγνόησε τις συστάσεις τους.
Λουδοβίκος Α΄ του Άνχαλτ-Κέτεν

Βιογραφία

Ήταν ο έβδομος γιος του Ιωακείμ-Ερνέστου πρίγκιπα του Άνχαλτ και της Ελεονόρας, κόρης του Χριστοφόρου δούκα της Βυρτεμβέργης.
Το 1650 απεβίωσε στο Κέτεν σε ηλικία 71 ετών. Τον διαδέχθηκε ο γιος του Γουλιέλμος-Λουδοβίκος.
Γιώργος Καγιαλίκος

Προσωπικά στοιχεία

Γεννήθηκε στην Αθήνα στις 9 Ιουλίου 1974 και μεγάλωσε στο Γαλάτσι. Σπούδασε πιάνο και Ανώτερα Θεωρητικά (Αρμονία, Αντίστιξη, Φούγκα, Ενοργάνωση) με καθηγητές τους Δημήτρη Μακροπόδη, Τηλέμαχο Τάτση και Κώστα Κλάββα .

Καλλιτεχνική διαδρομή

Tο 2011 με την ενθάρυνση του Νίκου Κυπουργού, κυκλοφόρησε την πρώτη του δισκογραφική δουλειά με τίτλο «Εννέα Κρυμμένα Τραγούδια» με την συμμετοχή της Έλλης Πασπαλά .   
Το 2012 διακρίθηκε στον Α΄ Διαγωνισμό Μελοποιημένης Ποίησης, που διοργάνωσαν τα περιοδικά Μετρονόμος, MusicΗeaven και Ποιείν, για την μελοποίηση του ποιήματος "Ολονυχτία" του Νικηφόρου Βρεττάκου .  

Η δεύτερη δισκογραφική του δουλειά κυκλοφόρησε τον Νοέμβριο του 2014 με τίτλο «Φυγή» . Τα τραγούδια του δίσκου ερμηνεύουν η Μαρία Φαραντούρη, ο Δώρος Δημοσθένους, ο Γιάννης Λεκόπουλος, και η Λίλιαν Τσατσαρώνη .  
Τον Δεκέμβριο του 2015 κυκλοφόρησε η τρίτη δισκογραφική του δουλειά σε βιβλίο - cd με τίτλο «Και εσείς καλύτερα». Κύκλος με επτά τραγούδια εμπνευσμένα από παραμύθια, σε στίχους και μουσική του ίδιου, ερμηνεία της Λίλιαν Τσατσαρώνη και εικονογράφηση της Ζωής Νικητάκη .  
Την ίδια χρονιά συνεργάζεται με την Γιοβάννα, η οποία επιστρέφει στο στούντιο μετά απο απουσία τριάντα χρόνων, και κυκλοφορεί ψηφιακά το τραγούδι «Έλα κόρη μου έλα μάτια μου», σε στίχους της ίδιας .   
Τον Δεκέμβριο του 2016 μελοποιεί ποιήματα του Γιάννη Ευθυμιάδη και κυκλοφορεί την τέταρτη δισκογραφική του δουλειά  σε βιβλίο - cd με τίτλο "Το Κρύσταλλο του κόσμου". Ένας κύκλος δέκα τραγουδιών σε ερμηνεία της Βικτωρίας Ταγκούλη . 
Τον Δεκέμβριο του 2017 συνεργάζεται με τον Κώστα Παρίσση και κυκλοφορεί ψηφιακά το τραγούδι "Μια τέλεια μέρα" . 
Το 2018 συνεργάζεται με τον ποιητή Δημήτρη Λέντζο και κυκλοφορούν δύο κύκλους τραγουδιών σε cd . Την "Αιώνια Μέθη", με έντεκα τραγούδια σε ερμηνείες της Πίτσας Παπαδοπούλου, του Ανδρέα Καρακότα και της Ευτυχίας Μητρίτσα . και το "Μισοφέγγαρο κυδώνι", με εννέα τραγούδια σε ερμηνείες της Ιφιγένειας Κορολόγου και του Γιώργου Φλωράκη .
Τζάρεντ Πανταλέκι

Βιογραφία

Γεννήθηκε στο Σαν Αντόνιο του Τέξας, γιος του Τζεράλντ και της Σέρι Πανταλέκι. Ο πατέρας του πολωνικής καταγωγής, ενώ η μητέρα του έχει ρίζες Γερμανία, Σκωτία, Γαλλία και Αγγλία. Έχει έναν μεγαλύτερο αδερφό, τον Τζεφ και μια μικρότερη αδερφή, την Μέγκαν.
Ξεκίνησε μαθήματα ηθοποιίας σε ηλικία 12 ετών. Το 1998 κέρδισε έναν μαθητικό διαγωνισμό, για τον καλύτερο λόγο. Έναν χρόνο μετά, κέρδισε το βραβείο Claim to Fame του τηλεοπτικού σταθμού Fox, ενώ παρευρέθηκε στα βραβεία Teen Choice Awards του 1999, όπου γνώρισε έναν μάνατζερ. Το 2000 ήταν υποψήφιος για μια πολύ τιμητική διάκριση μαθητών λυκείου των Η.Π.Α. (κάτι σαν βραβείο για τους καλύτερους, με έπαθλο πολιτιστικές εκδηλώσεις και επιμορφωτικές συνεδρίες). Αν και σχεδίαζε να φοιτήσει στο Πανεπιστήμιο του Τέξας, όταν αποφοίτησε το 2000 μετακόμισε στο Λος Άντζελες της Καλιφόρνια για να γίνει ηθοποιός.
Στις 27 Φεβρουαρίου του 2010, παντρεύτηκε την πρώην συμπρωταγωνίστριά του στο Supernatural, Ζενεβιέβ Κορτέζ, με την οποία κατοικούν στο Βανκούβερ του Καναδά. Μαζί έχουν αποκτήσει δύο γιους, τον Τόμας Κόλτον Πανταλέκι, γεννημένο 19 Μαρτίου του 2012 και τον Σέφερντ Πανταλέκι, γεννημένο 22 Δεκεμβρίου 2013.Και την Odette Elliott  Padalecki η οποία είναι γεννημένη το 2017.
Ο Τζάρεντ Πανταλέκι είναι πολύ καλός φίλος με τον συμπρωταγωνιστή του από τη τηλεοπτική σειρά Supernatural, Τζένσεν Ακλς. Οι δυο τους είναι γνωστοί με το ψευδώνυμο J2 και είναι διαβόητοι για τις φάρσες που κάνουν στο πλατό.

Καριέρα

Ο Πανταλέκι έκανε το ντεμπούτο του ως ηθοποιός με έναν μικρό ρόλο στην ταινία με τίτλο "A Little Inside", το 1999. Το 2000, βρέθηκε στην επιτυχημένη τηλεοπτική σειρά Οικογένεια Γκίλμορ, όπου ήταν στις πέντε πρώτες από τις επτά συνολικά σεζόν, ένας από τους βασικούς ρόλους (μέχρι το 2005). Στις αρχές τις καριέρας του, πήρε μέρος επίσης, σε μερικές ταινίες που προβλήθηκαν απευθείας στην τηλεόραση.
Το 2003 είχε έναν μη αναγνωρισμένο ρόλο, στην ταινία "Cheaper by the Dozen", παριστάνοντας έναν νταή στην θέση του ηθοποιού που είχε τον ρόλο, λόγω της γιγαντώδης σωματοδομής του. Το 2004, είχε έναν βασικό ρόλο στην ταινία των διδύμων αδερφών Μαίρη-Κέιτ και Άσλει Όλσεν, με τίτλο "New York Minute", ενώ την ίδια χρονιά είχε έναν μικρό ρόλο σε ένα θρίλερ. Το 2005 πρωταγωνίστησε στην ταινία τρόμου "House of Wax", στο πλευρό των Ελίσα Κάθμπερτ, Τσαντ Μάικλ Μάρεϊ και Πάρις Χίλτον, ενώ είχε συμμετοχή σε άλλη μια ταινία ίδιου είδους.
Από το 2005, πρωταγωνιστεί στην τηλεοπτική σειρά Supernatural, έχοντας τον ρόλο του Σαμ Γουίντσεστερ (αλλά και άλλους). Η σειρά έχει ήδη δώδεκα κύκλους και πιθανότατα θα συνεχιστεί για ακόμη δύο.
Παράλληλα με την σειρά αυτή, είχε μια αποτυχημένη απόπειρα σε ένα τηλεοπτικό σόου που σχεδίασε για το MTV ο Άστον Κούτσερ, το 2007. Το 2008, πρωταγωνίστησε στην ταινία Christmas Cottage. Ο Πανταλέκι είχε πρωταγωνιστικό ρόλο και στο re-make της ταινίας "Friday the 13th" το 2009.